tartuNLP/wikipedia-smugri-20251201 huggingface dataset:
Isoviuhtoja

Isoviuhtoja ("Tachyeres pteneres") on eteläamerikkalainen lentokyvytön sorsa.
Koko ja ulkonäkö.
Linnun pituus 65–78 cm ja paino 3,5–7 kg. Se on hanhen kokoinen, lentokyvytön sorsa. Sen höyhenpuku on tummanharmaa valkoisin täplin, vatsa on valkoinen sekä nokka ja jalat oranssit. Sukupuolet ovat lähes samannäköisiä, koiras on kookkaampi.
Levinneisyys.
Isoviuhtojat elävät Etelä-Amerikan eteläisimmillä rannikoilla Tulimaassa ja Kap Hornissa. Sen elinympäristön ala on noin 120 000 neliökilometriä ja maailman populaation koko on 10 000–100 000 yksilöä.
Lisääntyminen.
Pesä on maassa kasvillisuuden suojassa ja naaras munii tavallisimmin kuusi munaa, joita se hautoo noin kuukauden. Laji on sukukypsä kolmevuotiaana.
Ravinto.
Ruokavalio koostuu äyriäisistä ja nilviäisistä.
Jennifer Zietz

Jennifer Zietz (s. 14. syyskuuta 1983 Rostock DDR) on saksalainen jalkapalloilija, joka pelaa puolustuksessa tai keskikentällä. Hän on pelannut Saksan maajoukkueessa 15 maaottelua ja tehnyt niissä yhden maalin.
Zietz esiintyi ensimmäisen kerran Saksan maajoukkueessa tammikuussa 2005. Hän on voittanut Euroopan-mestaruuden vuonna 2009.
Seuratasolla Zietz edustaa 1. FFC Turbine Potsdamia. Hän on voittanut Mestarien liigan vuonna 2010, UEFA Cupin vuonna 2005, Saksan mestaruuden vuosina 2004, 2006, 2009, 2010, 2011 ja 2012 sekä Saksan cupin vuosina 2004, 2005 ja 2006.
Ursula Holl

Ursula Holl (s. 26. kesäkuuta 1982 Würzburg) on saksalainen, peliuransa lopettanut jalkapalloilija, pelipaikaltaan maalivahti. Hän pelasi Saksan maajoukkueessa viisi maaottelua.
Holl pääsi ensimmäisen kerran Saksan maajoukkuepelaajana kentälle maaliskuussa 2007. Hän on varamaalivahtina voittanut maailmanmestaruuden vuonna 2007 sekä Euroopan-mestaruuden vuosina 2005 ja 2009. Pekingin 2008 olympialaisissa hän saavutti pronssia. Vuosina 2000 ja 2001 hän voitti alle 19-vuotiaiden Euroopan-mestaruuden.
Seuratasolla Holl edusti viimeisenä kautenaan SG Essen-Schönebeckia. Hänen aiempia seurojaan olivat TSV Uengershausen, FSV Frankfurt, 1. FFC Frankfurt, SC 07 Bad Neuenahr ja FCR 2001 Duisburg. Hän voitti UEFA Cupin vuosina 2002 ja 2006, Saksan mestaruuden vuosina 2001, 2002, 2003 ja 2007 sekä Saksan cupin vuosina 2001, 2002, 2003, 2007 ja 2010.
Mitte (Duisburg)

Mitte on Duisburgin osa-alue (). Se kattaa kaupungin keskustan ja siellä asuu noin 106 000 ihmistä, mikä tekee Mittestä Duisburgin suurimman osa-alueen.
Mittessä sijaitsee Duisburgin kaupungintalo CityPalais, Duisburgin kaupunginteatteri ja useita merkittäviä museoita.
Kaupunginosat.
Mitte jakautuu edelleen yhdeksään kaupunginosaan (), jotka ovat Altstadt, Dellviertel, Duissern, Hochfeld, Kaßlerfeld, Neuenkamp, Neudorf-Nord, Neudorf-Süd ja Wanheimerort.
Toukokuun 7 päivää

Toukokuun 7 päivää () on vuonna 1964 ensi-iltansa saanut yhdysvaltalainen poliittinen jännityselokuva, jonka on ohjannut John Frankenheimer. Elokuva perustuu Fletcher Knebelin ja Charles W. Bailey II:n romaaniin "Seitsemän toukokuun päivää". Tarinassa sotilasjohto suunnittelee presidentin syrjäyttämistä. 
Elokuva oli kahden Oscarin ehdokkaana: lavastuksesta ja Edmond O’Brien miessivuosasta.
Arvioita.
"Ilta-Sanomien" Timo Malmin mukaan Frankenheimerin älykäs trilleri on sekä uskottava että profeetallinen: vallankaappaushankkeen kuvaus jää miltei jälkeen todellisuudesta, kun ottaa huomioon, minkä vaikutusvallan ”haukat” saivat Yhdysvalloissa Vietnamin sodan aikaan.
Ewa Kłobukowska

Ewa Janina Kłobukowska (s. 1. lokakuuta 1946 Varsova) on entinen puolalainen pikajuoksija. Hän voitti Tokion olympialaisissa 1964 kultaa naisten 4 × 100 metrin viestijuoksussa ja pronssia 100 metrin juoksussa tuloksella 11,6 s.
Kłobukowska teki 100 metrin maailmanennätyksen Prahassa 1965 ajalla 11,1 sekuntia. Hänet kuitenkin asetettiin kilpailukieltoon 1967 sukupuolitestin tulosten perusteella. Lääkärit totesivat tuolloin, että Kłobukowska ei ole nainen, koska hänellä on ”yksi kromosomi liikaa”. Tarkkaa tietoa siitä, mistä kromosomista oli kysymys, ei paljastettu. Näin Kłobukowskasta tuli ensimmäinen olympiaurheilija, joka ei läpäissyt kromosomitestiä.
Vuosia myöhemmin Kłobukowska tuli raskaaksi ja synnytti pojan.
Nokia 6300i

Nokia 6300i on Nokian valmistama ja alkukesästä 2008 esitelty ja myyntiin tullut matkapuhelinmalli.
Nokia 6300i on Nokian ensimmäinen Series 40 -alustaan pohjautuva matkapuhelin, joka sisältää VoIP-tuen. Puhelimesta löytyvä WLAN-tuki on käytettävissä kaikissa ohjelmissa (sisältäen Java-ohjelmat).
Tyrskyviuhtoja

Tyrskyviuhtoja ("Tachyeres brachypterus") on Falklandinsaarten kotoperäinen sorsalaji.
Koko ja ulkonäkö.
Tyrskyviuhtojan pituus on 61–74 cm ja paino 3,4–4,2 kg. Se on hanhen kokoinen, lentokyvytön sorsa, jota on maastossa vaikea erottaa samannäköisestä pilkkaviuhtojasta. Lajin höyhenpuku on tummanharmaa valkoisin täplin, vatsa on valkoinen ja nokka sekä jalat keltaiset. Sukupuolet ovat erinäköisiä ja koiras on kookkaampi.
Esiintyminen.
Tyrskyviuhtojat elävät Falklandinsaarilla 12 000 neliökilometrin suuruisella alalla ja populaation koko on 27 000–48 000 yksilöä. Se lienee saarten runsain sorsalintu, joka esiintyy lähes kaikilla rannoilla.
Elinympäristö.
Valtameren saarten rannat.
Lisääntyminen.
Pesintä tapahtuu syys-joulukuussa. Parin reviiri on rantakaistaleen pätkä, jota ne vartioivat tarkkaan. Pesä on maassa ja naaras munii 5–10 munaa, joita se hautoo 28–40 päivää.
Ravinto.
Ruokavalio koostuu pääasiassa äyriäisistä ja nilviäisistä.
Marley ja minä

Marley ja minä () on toimittaja John Groganin kirjoittama omaelämäkerrallinen kirja. Se on julkaistu vuonna 2005. Kirja kertoo Groganin ja hänen perheensä elämästä ja ihmissuhteista 13 vuoden aikana, kun heillä on Marley-niminen koira.
Marley, keltainen labradorinnoutaja, on kuvattu liikeherkäksi, vallattomaksi ja muutenkin hallitsemattomaksi koiraksi. Se on vahva, aina nälkäinen, innokas ja aktiivinen.
Vuonna 2008 ilmestyi kirjaan perustuva elokuva "Marley &amp; Me", jonka on ohjannut David Frankel.
Dixie-Daisy ja murhamysteeri

Dixie-Daisy ja murhamysteeri () on William A. Wellmanin ohjaama yhdysvaltalainen rikoselokuva vuodelta 1943. Se kertoo kahden stripparin murhasta newyorkilaisen burleskiteatterin takahuoneessa.
Elokuva oli Oscar-ehdokkaana draama- tai komediaelokuvaan sävelletystä alkuperäisestä musiikista.
8 Diagrams

8 Diagrams on yhdysvaltalaisen hip hop -ryhmä Wu-Tang Clanin viides studioalbumi. Se julkaistiin 11. joulukuuta 2007 SRC Recordsin kautta.
Albumi nousi Yhdysvalloissa Billboard 200 -listan sijalle 25.
Joensuun talouskoulu

Joensuun talouskoulu perustettiin Joensuussa vuonna 1919, ja se toimi tällä nimellä vuoteen 1983. Sen alkuperäinen tehtävä oli perheenemäntien kouluttaminen.
Talouskoulu toimi Joensuun Marttayhdistyksen talouskouluna vuoden 1983 omistajavaihdokseen asti. Tällöin talouskoulu siirtyi Pohjois-Karjalan ammatillisten oppilaitosten kuntainliiton oppilaitokseksi ja nimi muutettiin Joensuun kotitalousoppilaitokseksi. Vuonna 1987 nimeksi tuli Joensuun koti- ja laitostalousoppilaitos. 
1990-luvulla oppilaitos tuli osaksi Pohjois-Karjalan koulutuskuntayhtymää. Talouskoulu on osa Pohjois-Karjalan ammattiopisto Joensuun matkailu-, ravitsemis- ja talousalaa. Talouskoulun rakennus tunnetaan nyt myös Niskala-nimisenä yksikkönä. Lukuvuonna 2008-2009 jäi varsinainen talouskoulu-linja ensimmäisen kerran toteutumatta. Syksyllä 2009 lukukauden kestävä talouskoulukurssi oli kuitenkin oppilaitoksen ohjelmassa. 
Talouskoulu sai oman rakennuksen vuonna 1932. Arkkitehti Jalmari Peltosen suunnittelema rakennus sijaitsee kaupungin keskustassa Koulukadulla. Koulua on laajennettu 1980-luvulla, muun muassa opetusravintola Kiesa on tontin Kalevankadun puoleisella sivulla. Vanhan rakennuksen peruskorjaus valmistui 1991. 
Lähteet.
Pekka Kauppinen: Kotiliesiltä suurkeittiöihin. Joensuun talouskoulu 1919-1983
Bruce Oreck

Bruce J. Oreck (s. 3. tammikuuta 1953 New York City) on yhdysvaltalainen kiinteistösijoittaja, liikemies ja diplomaatti, joka toimi Yhdysvaltain Suomen-suurlähettiläänä syksystä 2009 heinäkuuhun 2015. Hänen seuraajansa oli Charles C. Adams Jr. 
Oreck syntyi ja kasvoi New Yorkissa. Hän on asunut myös New Orleansissa ja Boulderissa, Coloradossa. Ammatiltaan hän on kiinteistösijoittaja ja ympäristöasioihin erikoistunut juristi ja liikemies. Hän on perustanut ilmaston lämpenemistä kiihdyttävien hiilidioksidipäästöjen vähentämiseen tähtäävän Zero Carbon Initiative -järjestön sekä työskentellyt lakimiehenä yli 25 vuotta, edustaen monia amerikkalaisia suuryrityksiä. Hän on myös kirjoittanut useita kirjoja verotuksesta.
Oreck on pitkäaikainen kehonrakennuksen harrastaja, ja hän on voittanut useita Coloradon mestaruuksia. Hän on harrastanut myös miekkailua, soutamista ja juoksua sekä mineraalien keräilyä.
Suurlähettiläskautensa jälkeen Oreck on asunut osittain Suomessa ja toiminut osa-aikaisena luennoitsijana Aalto-yliopistossa. Hänellä on asunto Helsingissä ja useita asuntoja ympäri maailman. Vuonna 2018 hän osti Pasilan konepajan Helsingissä 11 miljoonalla eurolla.
Wrightin osavaltionyliopisto

Wrightin valtionyliopisto () on julkinen yliopisto Ohiossa Yhdysvalloissa, jonka kampusalue sijaitsee Fairbornissa, vaikka sen postiosoite onkin Daytonissa. 
Historia.
Wrightin yliopisto perustettiin 1964 Miamin ja Ohion osavaltionyliopistojen haarakampukseksi. Nykyinen nimi valittiin Wrightin veljesten kunniaksi, jotka olivat olleet Daytonin asukkaita. Vuonna 1967 se täytti osavaltion yliopistolta vaatimat kriteerit.
Vadheimsfjorden

Vadheimsfjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Høyangerin kunnan alueelle.
Vuonon pohjoispäädyssä sijaitsee Vadheimin kylä.
Esefjorden

Esefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Balestrandin kunnan alueelle.
Vuonon varrella sijaitsee mm. Balestrandin kylä.
Don Eppes

Don Eppes on kuvitteellinen hahmo yhdysvaltalaisessa televisiosarjassa "Num3rot". Don on Charlien isoveli ja johtaa FBI:n väkivaltaisten rikosten yksikköä Los Angelesissa. Hänen veljensä Charlie auttaa hänen yksikköään haastavien rikosten ratkaisemisessa matemaattisilla analyyseillaan. Donia näyttelee Rob Morrow.
Rooli.
Don on hänen vanhempiensa Alan Eppesin ja Margaretin vanhin lapsi. Hänen isänsä oli aktivistina Vietnamin sodan aikaan. 
Lapsena Don sai leikkiaseen ja kiintyi siihen. Hänen vanhempiensa mielestä se ei ollut ”tervettä”, joten he laittoivat Donin Nappula Liigaan pelaamaan baseballia. Don ei koko junioriurallaan käyttänyt steroideja, vaikka osa hänen steroideja käyttäneistä joukkuetovereistaan pääsikin ammattilaisliigoihin asti. Myöhemmin (jaksossa ”Hardball”) Donin jutussa mukana ollut Oswald Kittner (Jay Baruchel) teki laskelman, jossa hän teki kaksi analyysia; toisen jossa Don käyttää steroideja ja toisen jossa ei ja laski näin, olisiko hän todennäköisesti päässyt liigaan. Oswaldin analyysin mukaan steroideja käyttämällä Donin arvo pelaajana olisi pienentynyt, mutta ilman steroideja hänellä olisi ollut jonkinlaiset mahdollisuudet päästä ammattilaiseksi. 
Don seurusteli toisella tuotantokaudella syyttäjä Robin Brooksin (Michelle Nolden) kanssa. Robin kuitenkin jätti Donin kolmannen tuotantokauden alussa. Samoihin aikoihin Don alkoi seurustella entisen oppilaansa, Liz Warnerin (Aya Sumika) kanssa. Don oli ollut Lizin taktinen opettaja Quanticossa. Donilla on sarjan aikana monia parisuhteita, jotka loppuvat lyhyeen. Sarjan päätösjaksossa hän kuitenkin kihlautuu Robinin kanssa. 
Donin tiimiin kuuluvat hänen lisäkseen Megan Reeves, Colby Granger ja David Sinclair. Megan osaa profiloida rikollisia, Colby on palvellut Afganistanissa ja David anti-terrorismiosastolla. 
Kun sarjamurhaaja Crystal Houle kidnappasi Megan Reevesin, Don laittoi agentti Edgertonin pahoinpitelemään Crystalin kumppanin saadakseen tiedon hänen olinpaikastaan. Don mietti myöhemmin, kuinka pitkälle olisi ollut valmis menemään saadakseen Meganin takaisin. Donin saamasta tiedosta ei kuitenkaan lopulta ollut hyötyä; Crystal oli jo ehtinyt lähteä SWAT:in saapuessa ja Megan saatiin pelastettua vasta tulitaistelussa eräällä motellilla Los Angelesissa.
Risnefjorden

Risnefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Gulenin kunnan alueelle.
Vuonon varrella sijaitsevat mm. Brekken, Instefjordin ja Asseimin kylät.
Bøfjorden

Bøfjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Hyllestadin kunnan alueelle.
Vuonon varrella sijaitsevat mm. Bøn, Bøfjordin ja Leirvikin kylät.
The xx

The xx on Lontoossa vuonna 2005 perustettu indie pop -yhtye. Se julkaisi debyyttialbuminsa "xx" elokuussa 2009. Yhtye voitti Mercury Prize -palkinnon syyskuussa 2010.
Yhtyeen jäsenet ovat Romy Madley Croft, Oliver Sim sekä Jamie Smith. Kitaristi/kosketinsoittaja Baria Qureshin varmistettiin jättävän yhtyeen 11. marraskuuta 2009. The xx jatkoi toimintaansa kolmijäsenisenä.
Suomessa esikoisalbumi nousi virallisella listalla kymmenennelle sijalle viikolla 33/2010. Yhtyeen toinen albumi ilmestyi syyskuussa 2012.
Paluuta ei ole

Paluuta ei ole ("The High and the Mighty") on yhdysvaltalainen katastrofielokuva vuodelta 1954. Sille myönnettiin parhaan musiikin Oscar-palkinto, ja se oli lisäksi viiden muun Oscarin ehdokkaana.
Elokuva sijoittuu reittilentokoneeseen jonka matka Honolulusta San Franciscoon saa katastrofaalisen käänteen Tyynenmeren yllä. 
"The New York Timesin" kriitikot valitsivat vuonna 2004 sen yhdeksi tuhannesta maailman kaikkien aikojen parhaasta elokuvasta.
Näyttelijät.
Lähde:
Kaskaat

Kaskaat (Auchenorrhyncha) ovat nivelkärsäisten (Hemiptera) lahkoon kuuluvia hyönteisiä. Maailmanlaajuisesti alalahkoon kuuluu runsaat 30 eri heimoa, joissa lajeja yhteensä noin 12 000. Suomestakin lajeja tunnetaan lähes 400.
Kaskaiden anatomiaa.
Kaskaiden koko ja vartalon muoto vaihtelevat paljon. Eri lajien pituus on maailmanlaajuisesti 1–65 mm, mutta suomalaisten lajien vain 1–20 mm. Kaskaiden siipiväli voi olla suurimmillaan 180 mm, Suomessa noin 30 mm. Aikuisena kaskaat ovat tavallisesti koko ruumiiltaan kapeahkon muotoisia, mutta niiden pää on leveä ja luteiden tapaan liikkumaton. Myös niiden etuselkä on lyhyt ja leveä. 
Kaskailla on melko suurikokoiset verkkosilmät ja yleensä kaksi pistesilmää. Laulukaskailla pistesilmiä on kuitenkin kolme. Kaskailla on lyhyet tuntosarvet ja pään alla on taaksepäin suuntautunut imukärsä. Takajalat ovat hyppyjalkoja, joiden nilkoissa on kolme jaoketta. Kaskaiden siivet voivat olla nahkamaiset tai melko kovat, ja levossa ne ovat kattomaisesti takaruumiin päällä. Monet kaskaslajit pitävät varsin voimakasta sirittävää ääntä. Siritys syntyy erityisen "tymbaalielimen" avulla, ja kaskaiden "lauluksi" kutsuttu ääntely on kullekin lajille ominainen.
Kaskaiden kehitys ja ravinto.
Kaskaan toukat muistuttavat aikuisia yksilöitä, ja lentämistä lukuun ottamatta ne pystyvät liikkumaan ja hyppimään lähes aikuisten tavoin. Toukilla on jo näkyvissä selvät siivenaiheet. Kaskaat ovat kasvinsyöjiä, ja ainakin Suomessa kaskastoukkien on havaittu olevan hyvin ravintokasvisidonnaisia, sillä havaintoaineiston mukaan vain noin 2,5 % lajien toukista on moniruokaisia. Varsin yleinen sylkikaskas viihtyy kuitenkin hyvin monella kasvilajilla. Sylkikaskaan sylkipallo suojaa toukkaa sekä kuivumiselta että vihollisilta. 
Kaskaiden elinympäristöinä ovat niityt, pensaat ja puut; puissa toukat elävät kaarnan alla. Laulukaskaiden toukat elävät kuitenkin maan alla pensaan tai puun juurilla. Kaskaat imevät ravintonsa useimmiten kasvien siiviläputkista mutta eräät lajit myös lehden soluista, mikä aiheuttaa lehdissä värimuutoksia. Monien lajien erikoistuneisuus ja taipumus valita vain tietynlaisia elinympäristöjä korostaa lajien harvinaistumista ja häviämisen uhkaa maankäytön muuttuessa. 
Kaskailla on vaillinainen muodonvaihdos. Munavaiheen jälkeen seuraa 5 (laulukaskailla 7) toukkavaihetta, jonka jälkeen kaskaat aikuistuvat. Joillakin kaskailla kasvaa kaksikin sukupolvea vuodessa, mutta laulukaskaiden kehitys aikuisiksi kestää tavallisesti 5–8 vuotta. Joidenkin laulukaskaslajien koko elinkaari kestää jopa 13 tai 17 vuotta, josta suurin osa toukkavaiheessa maan alla. Aikuiset kaskaat käyttävät edelleen kasvien ravintoa toukkien tavoin, mutta niiden elinaika aikuisena on yleensä lyhyt. Laulukaskaan toukka kaivautuu aikuistuessaan maan alta ulos vietettyään juuristossa useita vuosia. Se kiipeää sen jälkeen puuhun, jossa luo nahkansa ja muuttuu aikuiseksi.
Rämekylmänperhonen

Rämekylmänperhonen ("Oeneis jutta") on täpläperhosten heimoon ja heinäperhosten alaheimoon kuuluva keskikokoinen päiväperhonen.
Koko ja ulkonäkö.
Rämekylmänperhosen siipien kärkiväli on noin 45–58 mm. Naaraat ovat keskimäärin koiraita kookkaampia. Siipien yläpinnan pohjaväri on harmaaruskea. Postdiskaalialassa naarailla on yleensä yhtenäinen keltainen juova, koirailla juova on jakautunut keltaisiksi täpliksi. Juovassa on terättömiä mustia silmätäpliä. Takasiiven alapuoli on tiheään harmaan ja tummanruskean kirjava, tumma keskijuova on yleensä epäselvä.
Levinneisyys.
Rämekylmänperhonen on levinnyt sirkumpolaarisesti Euraasian ja Pohjois-Amerikan pohjoisosiin. Euroopassa se esiintyy eteläisimmillään Puolan koillisosissa ja Pohjois-Amerikassa Kalliovuorilla Coloradon osavaltiossa. Suomessa laji esiintyy koko maassa lukuun ottamatta Lapin pohjoisosia ja Ahvenanmaata.
Elinympäristö.
Rämekylmänperhosen elinympäristöä ovat rämeet ja niiden mäntyjä kasvavat osat sekä kostea tundra. Pohjois-Amerikassa se esiintyy kontortamäntymetsissä.
Lentoaika ja elintavat.
Lentoaika on toukokuun lopulta elokuun alkupuolelle riippuen esiintymisalueesta. Suomessa lentoaika on yleensä maan eteläosissa kesäkuun alusta ja pohjoisosissa kesäkuun lopulta heinäkuun alkupuolelle. Laji talvehtii kahdesti toukkana, ensimmäinen talvehtiminen tapahtuu keskenkasvuisena ja toinen täysikasvuisena.
Ravintokasvi.
Toukan ravintokasveja ovat jokapaikansara ("Carex nigra"), harmaasara ("Carex canescens"), jänönsara ("Carex ovalis"), tupasvilla ("Eriophorum vaginatum"), siniheinä ("Molinia caerulea") ja sorsimot ("Glyceria").
Tung Bui

Tung Bui (s. 15. marraskuuta 1982 Thaimaa) on suomalainen sijaisnäyttelijä ja näyttelijä. Hänen molemmat vanhempansa ovat vietnamilaisia. Tung Bui on valmistunut vuonna 2006 kauppatieteiden maisteriksi. Buin tunnetuin televisiorooli lienee Noa Okadan rooli saippuasarjassa "Salatut elämät"; hänen roolihahmonsa tuli sarjaan 11. syyskuuta 2009 ja poistui sarjasta 18. tammikuuta 2010.
Muuta.
Tung Builla on mustan vyön arvo karatessa. Lisäksi hän on Suomen Parkour Ry:n perustaja. Bui osaa puhua äidinkielensä suomen lisäksi englantia, vietnamia, ruotsia, saksaa sekä kiinaa.
Tung Buin sisko Phuong ”Funi” Puhakka (o.s. Bui) valittiin voittajaksi vuonna 2004 televisiosarjassa "Miljonääri-Jussi" ja hän on nykyään naimisissa uimahyppääjä Joona Puhakan kanssa.
Toyota Corolla Verso

Toyota Corolla Verso on Toyotan vuosina 2001–2009 valmistama keskikokoinen tila-automalli, joka korvasi Toyota Corolla Spacion. Japanissa mallin ensimmäistä sukupolvea myytiin edelleen Corolla Spacio -nimisenä. Se poistui Japanin markkinoilta vuonna 2007, jolloin sen korvasi Corolla Rumion. Euroopassa Corolla Versoa seurasi Toyota Verso.
Toyota Corolla Verso E120 (2001–2007).
Ensimmäisen sukupolven Corolla Verso esiteltiin Japanissa keväällä 2001 Corolla Spacio -nimisenä. Euroopassa mallin ensiesittely oli saman vuoden syksynä Frankfurtin autonäyttelyssä. Auto perustuu samalle MC-pohjalevylle kuin esimerkiksi Toyota Corolla.
Japanin markkinoilla myytävä Corolla Spacio sai keväällä 2003 muun muassa uuden etusäleikön. Euroopassa tuli vuonna 2004 myyntiin mallin toinen sukupolvi, mutta Japanissa autoa myytiin vuoteen 2007 saakka, jolloin sen korvasi Toyota Corolla Rumion.
Toyota Corolla Verso AR10 (2004–2009).
Toisen sukupolven Corolla Verso esiteltiin Geneven autonäyttelyssä keväällä 2004. Se perustui samalle pohjalevylle kuin edeltäjänsä. Malli oli suunniteltu erityisesti Euroopan markkinoita varten, eikä sitä myyty lainkaan Japanissa. Tanskassa oli saatavana tavarankuljetusversio nimeltään Toyota SportsVan.
Vuoden 2004 Euro NCAP -kolaritestistä Corolla Verso sai tulokseksi täydet viisi tähteä. 
Kesällä 2007 Corolla Verson ilmettä muokattiin uudella etusäleiköllä ja -puskurilla. 2,2-litraiseen dieselmoottoriin tuli hiukkassuodatin (DPF).
R-105

R-105 on neuvostoliittolainen kenttäradio. Ensimmäiset R-105-ryhmään kuuluvat radiot esiteltiin 1950-luvun alkupuolella. R-105-radioiden jälkeen esiteltiin R-105D-radiot, jotka olivat edellisiä kevyempiä sekä lopulta R-105M-radiot. Radioita on neljää eri tyyppiä: jalkaväkiradiot, tykistöradiot, ilmapuolustusradiot ja mekanisoitujen joukkojen komentoverkkoradiot.
Suomessa R-105M -radiota kutsuttiin "Hannekseksi", ja se sai myöhemmin tyyppimerkinnän LV-305. 
Eri R-105M -tyypit.
Jokaisen R-105M-tyyppiin kuuluvan radion massa on 15 kg ja mitat 24 cm x 23 cm x 13 cm. Radiot ovat frekvenssimoduloituja ja niiden aaltoalue on jatkuva. Radioiden kantama on 6–8 km. R-105:t ovat alkaneet korvautua R-107:llä.
R-105 oli myös Suomen puolustusvoimien käytössä nimikkeellä LV 305.
Ruijannokiperhonen

Ruijannokiperhonen ("Erebia medusa") on täpläperhosten heimoon ja heinäperhosten alaheimoon kuuluva pienehkö päiväperhonen. Ruijannokiperhonen esiintyy palearktisella alueella ja siitä on kuvattu useita alalajeja. Laji on rauhoitettu Suomessa 1. lokakuuta 2009 alkaen.
Levinneisyys.
Ruijannokiperhosen nimialalaji ("Erebia medusa medusa") esiintyy Keski- ja Etelä-Euroopan vuoristoista itään Vähään-Aasiaan ja pohjoisessa satunnaisesti Viroon asti. Alalaji "Erebia medusa polaris" esiintyy Fennoskandian pohjoisosissa. Muita alalajeja esiintyy Uralilla, Kaukasiassa ja Siperian kautta Amurille ja Kiinaan.
Fennoskandian alalaji esiintyy Norjassa ja Suomessa 68° pohjoispuolella. Suomessa lajia tavataan ajoittain runsaana Inarin–Utsjoen alueella ja yksi löytö on Enontekiöltä.
Koko ja ulkonäkö.
Ruijannokiperhosen etusiiven pituus on yleensä 19–25 mm. Suomessa on mitattu siipien kärkiväliksi 33–41,5 mm. Naaraat ovat keskimäärin koiraita kookkaampia. Siipien yläpinnan pohjaväri on koirailla tummanruskea, naarailla hieman vaaleampi. Kirjaukset ovat niukkoja. Siipiripset ovat yksiväriset. Siipien yläpinnalla on kärjen lähellä valkoteräinen kaksoissilmätäplä, jonka ympärillä on punakeltainen rengas. Tämän lisäksi siivissä on vaihteleva määrä täpliä riippuen alalajista. Naarailla täplät ovat usein isompia ja kirjaukset laajempia.
Elinympäristö.
Ruijannokiperhosen elinympäristöä ovat suomaasto, kosteat niityt ja avoin metsämaasto. Levinneisyysalueen pohjoisosissa laji esiintyy alangoilla, etelämpänä se on vuoristolaji, jota tavataan noin 2 000 metrin korkeudelle asti.
Alalaji "Erebia medusa polaris" esiintyy tunturien koivuvyöhykkeessä ja joenvarsiniityillä, merenpinnan tasosta 200–300 metrin korkeudelle asti.
Lentoaika ja elintavat.
Lentoaika on toukokuusta heinäkuuhun riippuen esiintymisalueen leveysasteesta ja korkeudesta. Alalaji "Erebia medusa polaris" lentää Suomessa keskimäärin heinäkuun alkupuolella. Laji talvehtii toukkana kaksi kertaa, ensimmäisen kerran keskenkasvuisena ja toisen kerran täysikasvuisena.
Ravintokasvi.
Toukan ravintokasveja ovat lampaannata ("Festuca ovina"), rantanurmikka ("Poa palustris") ja lehtotesma ("Milium effusum").
Iso (automerkki)

Iso oli italialainen automerkki, joka valmisti pientä Isetta-kääpiöautoa sekä nopeita GT-autoja 1950-luvulta 1970-luvulle. Tätä ennen yhtiö valmisti moottoripyöriä ja skoottereita. 1960-luvun alkupuolella merkki esitteli Torinon autonäyttelyssä Iso Rivoltan, 2+2-paikkaisen Gran Turismo -tyyppisen urheiluauton. Pian tämän jälkeen esiteltiin toinen malli Iso Grifo. Kummassakin mallissa käytettiin Chevroletin V8-moottoria. Yhtiö ajautui myöhemmin 1970-luvulla konkurssiin urheiluautotuotannon jäädessä vain 1 700 kappaleeseen.
Autojen muotoilusta vastasivat italialaiset suuret muotoilijat Giorgetto Giugiaro, Bertone ja Ghia.
1990-luvulla on valmistettu kaksi prototyyppiä (Iso Grifo 90, Iso Grifo 96).
Kairanokiperhonen

Kairanokiperhonen ("Erebia disa") on täpläperhosten heimoon ja heinäperhosten alaheimoon kuuluva keskikokoinen päiväperhonen. Suomen lajiston uhanalaisarvioinnissa 2010 se on luokiteltu vaarantuneeksi (VU).
Levinneisyys.
Kairanokiperhonen on levinnyt sirkumpolaarisesti Euroopan pohjoisosiin, Siperian vuoristoihin ja Pohjois-Amerikan pohjoisosiin. Skandinaviassa laji esiintyy noin 64° pohjoispuolella. Suomessa laji esiintyy Keski-Lapin pohjoisosista Lapin pohjoisosien matalimmille tuntureille. Erillishavaintoja on Kuusamosta ja Rovaniemeltä.
Koko ja ulkonäkö.
Kairanokiperhosen etusiiven pituus on yleensä 22–26 mm. Suomessa on mitattu siipien kärkiväliksi 41–49 mm. Etusiiven yläpuolella on koirailla neljä terätöntä mustaa silmätäplää, jotka ovat keltaisen renkaan ympäröimiä, naarailla renkaat ovat yleensä sulautuneet rajoiltaan epäselväksi postdiskaalijuovaksi. Takasiiven yläpuoli on yksivärinen tummanruskea ja kirjaukseton. Takasiiven alapuolella on selvä tumma keskijuova. Siipiripset ovat harmaan- ja ruskeankirjavia.
Elinympäristö.
Kairanokiperhosen elinympäristöä ovat suomaasto, kosteat havumetsät ja tunturien koivuvyöhyke. Euroopassa laji esiintyy yleensä alangoilla ja alemmilla tuntureilla. Suomessa tyypillistä elinympäristöä ovat pienet metsän tai pensaikon ympäröimät varpuiset avosuot. Lajia suuresti muistuttava suonokiperhonen ("Erebia embla") ei esiinny samantyyppisessä ympäristössä.
Lentoaika ja elintavat.
Lentoaika on kesä–heinäkuussa riippuen kesän säistä. Lentoaika Suomessa on yleensä heinäkuun alkupuolella. Laji talvehtii kahdesti toukkana.
Ravintokasvi.
Toukan ravintokasvi on tuntematon.
Lapinnokiperhonen

Lapinnokiperhonen ("Erebia pandrose") on täpläperhosten heimoon ja heinäperhosten alaheimoon kuuluva pienehkö päiväperhonen. Laji esiintyy palearktisella alueella.
Levinneisyys.
Lapinnokiperhosen levinneisyys ulottuu laikuttaisesti Keski- ja Etelä-Euroopan korkeisiin vuoristoihin, Fennoskandian vuoristo- ja tunturialueille, Kuolan niemimaalle sekä Keski-Aasiaan. Suomessa laji esiintyy suunnilleen napapiirin pohjoispuolella, paikoitellen etelämpänäkin Pudasjärvellä ja Kuusamossa.
Koko ja ulkonäkö.
Lapinnokiperhosen etusiiven pituus on yleensä 20–25 mm. Suomessa on mitattu siipien kärkiväliksi 34,5–44,5 mm. Siipien yläpuolen pohjaväri on koirailla harmahtavan ruskea, naarailla vaaleampi. Etusiipien yläpuolen postdiskaalialan ruskeankeltainen juova on leveä ja sen sisäreunassa on usein kapea tumma juova. Ruskeankeltaisen juovan keskellä on koirailla terättömiä mustia silmätäpliä. Takasiipien yläpuolella koirailla on yleensä muutamia mustia täpliä, mutta ne voivat myös puuttua kokonaan. Naarailla etusiiven yläpuolen täplät puuttuvat joskus ja takasiiven yläpuolelta ne puuttuvat yleisesti. Takasiiven alapuolen pohjaväri on koirailla hopeanharmaa, naarailla kellahtavanharmaa. Siinä on näkyvissä leveä keskijuova, jonka reunat erottuvat tummanruskeina ohuina juovina. Naarailla leveä keskijuova on usein tummempi kuin koirailla.
Elinympäristö.
Lapinnokiperhosen elinympäristöä ovat Keski- ja Etelä-Euroopassa vuoristojen kiviset rinteet ja alppiniityt 2 000 metrin korkeudelta ylöspäin. Fennoskandiassa laji esiintyy tuntureiden koivuvyöhykkeessä ja niityillä, kangasmailla, soiden laitamilla ja jokivarsiniityillä.
Lentoaika ja elintavat.
Lentoaika on kesäkuun lopulta elokuun alkupuolelle riippuen esiintymisalueesta. Lentoaika Suomessa on keskimäärin kesäkuun lopulta heinäkuun puoliväliin. Laji talvehtii kahdesti toukkana.
Ravintokasvi.
Toukan ravintokasveja ovat nadat ("Festuca") ja nurmikat ("Poa").
Kaisa Hela

Kaisa Hela (o.s. "Mattila", s. 1. helmikuuta 1977 Jyväskylä) on suomalainen näyttelijä.
Ura.
Jyväskylässä syntynyt Hela opiskeli näyttelemistä Teatteri­korkea­koulussa vuodesta 1999 ja valmistui teatteri­taiteen maisteriksi vuonna 2003. Valmistumisensa jälkeen hän oli kiinnitettynä näyttelijänä Turun kaupunginteatterissa vuosina 2003–2005 ja Tampereen Työväen Teatterissa vuosina 2007–2014. Tampereella hän on näytellyt muun muassa Constanze Mozartia näytelmässä "Amadeus" ja Karoliinaa musikaalissa "Vuonna 85". Hän on ollut vierailevana näyttelijänä Espoon, Helsingin ja Hämeen­linnan kaupungin­teattereissa.
Hela on esiintynyt myös elo­kuvissa ja televisiossa. Hän on näytellyt Yle TV2:n sketsi­sarjassa "Kätevä emäntä", lyhyt­elo­kuvissa "Epä­varmuus­tekijä", "Kirkkaat kaakelit", "Itsenäisyys­päivä" ja "Juhannus­yö" sekä pitkissä elo­kuvissa "Tyttö sinä olet tähti", "Hyvä poika" ja "Kummeli V". Alku­vuonna 2017 Hela oli näyttelijänä MTV3:n viihde­ohjelmassa "Putous".
Yksityiselämä.
Muusikko Ykä Mattila (1948–2008) oli Kaisa Helan isä. Kaisa Helan puoliso on muusikko ja näyttelijä Heikki Hela. He menivät kihloihin keväällä 2012 ja avioituivat syys­kuussa 2015.
Näytelmiä.
Muualla.
Lähde:
Nokiperhoset

Nokiperhoset ("Erebia") on suku täpläperhosten (Nymphalidae) heimossa ja heinäperhosten (Satyrinae) alaheimossa. Suvun lajeja esiintyy holarktisella alueella. Lajien ulkoasun huomattavan samankaltaisuuden ja lajien sisäisen muuntelun vuoksi nokiperhosten lajinmääritys on usein vaikeaa. 
Piirteitä.
Kaikkiaan nokiperhoslajeja tunnetaan noin sata, joista Euroopassa tavataan noin 45. Eurooppalaisista lajeista noin 35 ei esiinny Euroopan ulkopuolella. Nokiperhoset ovat Euroopan runsaslajisin päiväperhossuku. Lajisto on erityisen runsas Alpeilla, mutta lisäksi joitakin kotoperäisiä lajeja on etenkin Pyreneillä ja Balkanilla.
Useimpien lajien siipien yläpinta on tumman mustanruskea ja postdiskaalialassa on punaisia tai keltaisia täpliä tai juovia sekä mustia silmätäpliä, jotka voivat usein olla valkoteräisiä. Nokiperhoslajit muistuttavatkin yleensä suuresti toisiaan. Tässä suhteessa erityisen huomattava on Etelä- ja Keski-Euroopan vuoristoista Lähi-itään esiintyvä "Erebia tynandrus" -ryhmä, jonka lajit eroavat toisistaan lähinnä vain levinneisyyden, elinympäristön ja lentoajan suhteen. Ne voi erottaa myös kromosomiluvun perusteella, mutta ulkonäköerot ovat erittäin vähäisiä.
Eurooppalaisista lajeista suurin osa esiintyy vuoristoissa ja monet boreaalisilla, subarktisilla ja arktisilla alueilla. Vuoristolajit elävät usein huomattavan korkealla merenpinnasta. Pohjois-Amerikassa lajisto keskittyy Alaskaan ja Kanadan luoteis- ja länsiosiin. Etelämpänä tavataan vain muutamaa lajia. Pohjoismaissa lajien elinympäristöt keskittyvät metsiin, soille ja tuntureille.
Lajeja.
Suomessa nokiperhosia esiintyy vakinaisesti viisi lajia: metsä-, suo-, lapin-, kaira- ja ruijannokiperhoset. Lisäksi idännokiperhonen on tavattu yhden kerran vuonna 1976.
Hall Beach

Hall Beach () on pikkukylä Kanadassa, Nunavutin territoriossa, Qikiqtaalukin alueella. Kylän iniuktiittinimi Sanirajak tarkoittaa rantaviivaa. Kylän väkiluku on 654 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Hall Beachin lentoasema.
Historia.
Alueella on ollut asutusta ainakin viimeisen tuhannen vuoden ajan. Ensimmäisen merkit ihmisasutuksesta ovat kylän lähistöllä sijaitsevat Thulen kulttuurin jättämät rakennusten rauniot. Ensimmäiset eurooppalaiset alueella olivat William Edward Parry ja hänen retkikuntansa, joka vietti talven 1822–1823 läheisessä Igloolikin kylässä. Hall Beach perustettiin virallisesti vuonna 1957 ja sinne rakennettiin Kanadan ilmapuolustuksen tutka-asema. 1960-luvulta lähtien kylään muutti useita inuiittiperheitä, johtuen valtion tukemasta asuntorakentamisesta ja kylässä sijaitsevista palveluista.
Vuonna 1971 Hall Beachista laukaistiin seitsemän Sandian Tomahawk -tyyppistä luotainrakettia, jotka saavuttivat 270 kilometrin korkeuden.
Ryder Hesjedal

Ryder Hesjedal (s. 9. joulukuuta 1980 Victoria, Kanada) on uransa lopettanut kanadalainen maasto- ja maantiepyöräilijä. Hänen sukunsa on kotoisin Norjasta.
Maastopyöräily.
Hesjedal sijoittui maastopyöräilyn MM-kilpailuissa toiseksi alle 23-vuotiaiden maastoajossa Vailissa 2001. Yleisessä sarjassa hän sai maastoajossa hopeaa Luganon 2003 MM-kilpailuissa 46 sekuntia Filip Meirhaeghelle hävinneenä. Joukkueviestissä hän on saanut Kanadan joukkueessa kultaa Vailissa 2001 ja Kaprunissa 2002 sekä pronssia Åressa 1999. Maailmancupissa hän voitti Les Getsin osakilpailun 2002. 
Maantiepyöräily.
Hesjedal kilpaili Rabobank-tallin amatöörijoukkueessa vuosina 2002–2003. Hän aloitti ammattilaisuransa US Postal Service -tallissa 2004 ja jatkoi samassa organisaatiossa, uudelta nimeltään Discovery Channel, myös kauden 2005. Vuonna 2006 hän edusti sveitsiläistä Phonak Hearing Systems -tallia ja 2007 yhdysvaltalaista Health Net -joukkuetta. Kausilla 2008–2015 hän edusti yhdysvaltalaistallia, joka vuonna 2015 tunnettiin nimellä Cannondale-Garmin. Vuonna 2016 hän siirtyi Trek-Segafredo-joukkueeseen. 
Hesjedal sijoittui Espanjan ympäriajossa 2009 toiseksi Murciaan päättyneellä kymmenennellä etapilta hävittyään neljän ajajan loppukirissä Simon Gerransille. Muutamaa päivää myöhemmin hän voitti vuoren huipulle päättyneen 12. osuuden kukistettuaan loppukirissä irtiottokumppaninsa David Garcían. Samalla hänestä tuli ensimmäinen suuren ympäriajon etapin voittanut kanadalaispyöräilijä. Amstel Gold Racessa 2010 hän sijoittui Philippe Gilbertin jälkeen toiseksi. 
Hesjedalista tuli ensimmäinen suuren ympäriajon voittanut kanadalainen, kun hän voitti Italian ympäriajon 2012 ohitettuaan viimeisenä etappina ajetussa aika-ajossa Joaquim Rodríguezin 16 sekunnilla. vuoden 2014 Espanjan ympäriajossa hän voitti La Camperonaan päättyneen, vuoristossa ajetun 14. etapin ohitettuaan irtiotossa olleen Oliver Zauggin alle 200 metriä ennen maalia.
Hesjedal myönsi lokakuussa 2013 käyttäneensä dopingia yli vuosikymmen aiemmin. 
Katalonian ympäriajo, kokonaiskilpailussa neljäs
Aika-ajon Kanadan-mestaruus
Georgian ympäriajo, mäkikirikilpailun voitto
Italian ympäriajo, etapin 1 (joukkueaika-ajo) voitto Slipstream-Chipotlen joukkueessa
Pekingin olympialaiset, aika-ajossa 16.
Espanjan ympäriajo, etapin 12 voitto, etapilla 10 toinen
Clásica de San Sebastián, viides
Katalonian ympäriajo, kokonaiskilpailussa kuudes
Amstel Gold Race, toinen
Kalifornian ympäriajo, etapin 8 voitto
Ranskan ympäriajo, kokonaiskilpailussa kuudes, 17. etapilla kolmas
Clásica de San Sebastián, kuudes
Grand Prix Cycliste de Montréal, kolmas
Ranskan ympäriajo, kokonaiskilpailussa 17:s, 16. etapilla kolmas
Italian ympäriajo, kokonaiskilpailun voitto, pistekilpailun kolmas, 19. etapilla toinen, 17. etapilla kolmas
Lombardian ympäriajo, kuudes
Liège–Bastogne–Liège, kahdeksas
Italian ympäriajo, 3. etapilla kolmas
Grand Prix Cycliste de Montréal, kolmas
Italian ympäriajo, kokonaiskilpailussa yhdeksäs, 16. etapilla toinen
Espanjan ympäriajo, 14. etapin voitto, 7. etapilla toinen
Italian ympäriajo, kokonaiskilpailussa viides, 19. ja 20. etapilla toinen
Ranskan ympäriajo, 20. etapilla kolmas
Kugaaruk

Kugaaruk (, tunnetaan myös nimellä "Arviligjuaq") on pikkukylä Kanadassa, Nunavutin territoriossa, Kitikmeotin alueella. Kylän tunnettiin ennen vuotta 2000 nimellä Pelly Bay. Kylän väkiluku on 688 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Kugaarukin lentoasema.
Kugaarukissa on mitattu Kanadan kylmin viimaindeksi, −78 °C.
Historia.
Ennen eurooppalaisten saapumista alueelle, alueen inuiitit elivät paimentolaista elämää, asuen igluissa ja nahkaisissa teltoissa, liikkuen riistaeläinten perässä. Vuonna 1935 lähetystyötä tekevä katolilaisen kirkon isä Pierre Henri saapui alueelle ja rakensi alueen kivistä pienen kappelin ja talon, mutta huomasi pian ettei kivi soveltunut lämmönhukkansa vuoksi rakennusmateriaaliksi, joten hän muutti asumaan perinteiseen igluun ja käytti alkuperäisasukkaiden vaatetusta. Vuonna 1941 hän rakensi kivisen kirkon kylään ja säilyi tärkeänä vaikuttajana kylässä aina vuoteen 1965. Vuonna 1968 Kanadan valtio toi kylään 32 valmiiksi rakennettua asuntoa, alueen asukkaiden käyttöön.
Herra Perrinin uusi elämä

Herra Perrinin uusi elämä ("The Fall and Rise of Reginald Perrin") oli brittiläinen tilannekomediasarja, jota BBC esitti 1976–1979. Sarja pohjautui David Nobbsin romaaniin "The Fall and Rise of Reginald Perrin". Nobbs myös käsikirjoitti sarjan.
Sarja kuvaa Leonard Rossiterin esittämän Reginald Perrinin keski-iänkriisiä, jonka seuraksena Perrin päätyy lavastamaan oman itsemurhansa. 
Rossiter kuoli vuonna 1984. Sarjalle tehtiin jatkoa ilman Reginald Perrinin hahmoa vuonna 1996, jolloin esitettiin seitsemän jakson mittaiseksi jäänyt "The Legacy of Reginald Perrin". Vuonna 2009 sarjasta alkoi uusi versio, tällä kertaa nimeltään "Reggie Perrin". Tässä versiossa Perrinin roolin näyttelee Martin Clunes.
Terracina

Terracina on italialainen satamakaupunki, joka sijaitsee Tyrrhenanmeren rannalla, kaakkoon Roomasta. Kaupungissa asuu vajaat 50 000 ihmistä.
Historia.
Antiikki.
Antiikin aikana paikalla sijainneen kaupungin alkuperäinen nimi oli "Anxur". Se oli volskien tärkeimpiä asutuskeskuksia. Kaupungista tehtiin Rooman "colonia" eli sotilassiirtokunta vuonna 329 eaa. Roomalaisella kaudella kaupungin nimeksi tuli "Tarracina". Sen lähellä olevalle kukkulalle rakennettiin ensimmäisellä vuosisadalla eaa. Juppiter Anxurille pyhitetty temppeli.
Taisto Miettinen

Taisto Miettinen (s. 20. kesäkuuta 1965) on suomalainen poliitikko ja urheilija. Hän on Kauniaisten historian ensimmäinen perussuomalainen kunnanvaltuutettu (kausi 2013–2016). Miettinen oli ehdolla eduskuntavaaleissa 2015. 
Miettinen on koulutukseltaan lakimies ja kauppatieteiden lisensiaatti. Hän on kirjoittanut kirjan "Veron minimointi yritysjärjestelyissä".
Muuta.
Miettinen on voittanut eukonkannon maailmanmestaruuden vuosina 2009, 2010, 2011, 2012 , 2013 2017 ja 2022 (I kolmen peräkkäisen voiton tekijä), Eukonkannossa hänen kannettavanaan on ollut vuosina 2009-2017 Kristina Haapanen sekä vuonna 2022 Katja Kovanen. Miettinen on saavuttanut eniten eukonkannon MM-mitaleja (17 kpl) eukonkannon historiassa, ollen myös maailmanmestaruuden saavuttaessaan vanhin maailmanmestari (57v)
Vuonna 2013 lokakuussa hän voitti parinsa Rita Sairasen kanssa eukonkannon Pohjois-Amerikan mestaruuden Mainessa. Hän voitti saman kilpailun myös vuonna 2012, silloin parina oli Kristiina Haapanen. 
Miettinen on voittanut vesijuoksun maailmanmestaruuden 2004, rautakankikävelyn maailmanmestaruuden 2012, suosnorklauksen maailmanmestaruuden 2012, potkukelkkailun maailmestarruuden 2014 ja peltopilkin maailmanmestaruuden 2020 ja 2021. Hän on saavuttanut myös kultamitalit avantouinnin SM-kisoissa 2010 ja 2020, lumikenkäjuoksun SM-kisoissa 2010, 2011, 2012 ja 2014 sekä MM-hopeaa ja useita SM-mestaruuksia pikajuoksussa (ikämiehet). 
Miettinen on saavuttanut kaikkiaan 12 MM-mestaruutta, 24 MM-mitalia, 22 SM-mestaruutta, 40 SM-mitalia, 16 ulkomaiden mestaruutta sekä 26 ulkomaiden mestaruusmitalia, useita muita mestaruuksia ja ennätyksiä sekä kaksi maailmanennätysaikaa (vesijuoksu 50m ja eukonkanto 100m). Miettinen on voittanut myös mm. Suomen pelkokerroin -supermieskisan. Craveonline on nimennyt hänet maailman ällistyttävimmäksi tuntemattomaksi mestariksi nro 1 vuonna 2012. Miettinen on ollut Suomen kiinnostavin henkilö -kisan finalisti 2013.
Miettinen on esiintynyt lukuisissa koti- ja ulkomaisissa TV-ohjelmissa sekä ollut vieraana mm. Live with Kelly and Michael -show'ssa.
Banana split

Banana split on jäätelöstä valmistettava jälkiruoka, joka nimensä mukaisesti sisältää banaania. Jäätelön ja banaanin lisäksi se sisältää usein kermavaahtoa, ananasta, vohvelia, mansikoita, pähkinöitä, suklaakastiketta ja kirsikoita. 
Banana splitin loi yhdysvaltalainen 23-vuotias David Evans Strickler vuonna 1904.
Yhteishyvä

Yhteishyvä on S-ryhmän oma asiakasmedia, johon kuuluu Yhteishyvä- ja Samarbete-lehdet, yhteishyvä.fi-verkkosivusto sekä sosiaalisen median kanavia. Yhteishyvä-lehteen kuuluu myös reseptejä sisältävä Yhteishyvä Ruoka -osio.
Yhteishyvä on Suomen suurin aikakausmedia. Lehti tavoittaa yli kaksi miljoonaa suomalaista. Yhteishyvän verkkosivustolla on noin 300 000 vierailijaa viikossa.
Yhteishyvä-lehti ilmestyy neljä kertaa vuodessa, ja asiakasomistajat voivat noutaa sen S-Etukortilla veloituksetta S-ryhmän myymälöistä ja ruoan verkkokaupasta (S-kaupat). Ruotsinkielinen Samarbete-lehti ilmestyy myös neljä kertaa vuodessa. Yhteishyvää voi lukea digitaalisena lehden verkkosivuilla ilmaiseksi.
Yhteishyvän reseptit suunnitellaan S-kokeilukeittiössä. Yhteishyvän arkiruokareseptit auttavat noudattamaan ravitsemussuosituksia. Tästä on tehty ravitsemussitoumus Valtion ravitsemusneuvottelukunnalle kestävää kehitystä tukevaan sitoumus2050.fi-verkkopalveluun. S-kokeilukeittiössä laaditaan vuosittain pari sataa Yhteishyvän reseptiä. Lehden lisäksi reseptejä julkaistaan Yhteishyvä.fi-verkkopalvelussa.
Lehden toimituksellinen sisältö käsittelee sellaisia yhteiskunnallisia kysymyksiä, joihin S-ryhmä haluaa vaikuttaa ja jotka ovat kaupparyhmälle tärkeitä. Lisäksi lehdessä on suomalaisen kuluttajan elämäntapaan ja kuhunkin vuodenaikaan liittyviä lifestyle-sisältöjä. Lehti tarjoaa lukijalle inspiraatiota ja tukea ostopäätösten tekemiseen. 
Yhteishyvän verkkosivusto tarjoaa reseptien lisäksi inspiroivia ruokavideoita, ruokalistapalvelun, ihmisläheisiä tarinoita sekä mielenkiintoisia puheenaiheita niin vastuullisuudesta kuin ruokakeskustelusta. Verkkosivuilta löytää myös vinkkejä kodinhoitoon, harrastuksiin ja matkailuun. 
Yhteishyvän sisällöntuotannosta vastaa SOK. Lehti painetaan PunaMusta Oy:ssa. 
Historiaa.
Yhteishyvä sai alkunsa vuonna 1905, kun S-ryhmän asiakkaille perustettiin oma Yhteishyvä-lehti. Sen perustajana oli myöhempi toimitusjohtaja Jalmari Sahlbom, josta tuli päätoimittaja. Lehden alkuaikoina sen tavoitteena oli tukea osuuskauppojen toimintaa, tarjota apua arkeen ja toteuttaa kuluttajavalistusta. Vuosikymmenten varrella julkaisu on muuttunut sanomalehdestä aikakauslehden näköiseksi.
Valma

Valma on suomalainen naisen etunimi. Nimeä on arveltu alkuperältään luontoaiheiseksi, muunnokseksi unikkoa tarkoittavasta sanasta valmu.
Valman nimipäivä on 12. syyskuuta. Vuoden 2019 loppuun mennessä nimi on annettu 3 201 henkilölle. Lisäksi nimi on annettu alle 30 henkilölle muodossa Walma.
Viimeinen boheemi

Viimeinen boheemi on Pekka Myllykoski ja Jytäjemmarit -yhtyeen neljäs albumi. Se julkaistiin marraskuussa 2009. Kyseessä on myös ensimmäinen Suomen Maaseutumusiikkiyhdistyksen julkaisu. Albumi on Pekka Myllykosken 50-vuotisjuhla-albumi.
Albumin laulut ovat yhtyeen omaa käsialaa, lukuun ottamatta kappaleita "Haaveile" (joka on käännös Kari Peitsamon "Dream On" -biisistä) sekä Juice Leskisen "Einarin polkupyörän" sävelellä tehty "Petterin mandoliini".
Noormarkun vaakuna

 
Noormarkun vaakuna oli Noormarkun kunnan tunnus, jonka aihe viittaa vanhaan Oravajoen varteen 1800–luvulla rakennettuun rautaruukkiin.
Vaakunan selitys kuuluu: ”kultakentässä mustalla alasimella istuva punainen orava”. Vaakunan on suunnitellut Ahti Hammar, ja se vahvistettiin käyttöön 2. marraskuuta 1956. Se jäi epäviralliseksi kotiseutuvaakunaksi vuoden 2010 alussa, kun Noormarkku liittyi osaksi Porin kaupunkia.
Vilja (nimi)

Vilja on suomalainen naisen etunimi. Muinaissuomalaisena aikana se oli miehen nimi, mutta tuli 1800-luvun lopulla käyttöön naisen nimenä. Nimi johtuu ilmeisesti sanasta vilja, joka tärkeän viljelyskasviryhmän lisäksi tarkoittaa myös runsautta (esimerkiksi johdannaisessa "viljalti"). Toisaalta nimen alkuperä saattaa Suomessakin liittyä myös ruotsin ja muiden germaanisten kielten sanaan "vilja", joka merkitsee tahtoa ja joka on Keski-Euroopassakin ollut käytössä miehen etunimenä 
Suomalaisessa almanakassa nimi Vilja on ollut vuodesta 1951 lähtien. Aluksi nimipäivä oli 27. elokuuta, mutta vuonna 1995 se siirrettiin nykyiselle paikalleen 12. syyskuuta. Digi- ja väestötietoviraston tietojen mukaan nimi Vilja oli vuoden 2019 loppuun mennessä annettu noin 2650 henkilölle, joista yli puolet on 2010-luvulla syntyneitä.
Western Academy of Beijing

Western Academy of Beijing (WAB; ) on Pekingissä toimiva länsimaiseen koulumalliin perustuva koulu. Koulu on perustettu vuonna 1994. Koulussa toimivat päiväkoti, Elementary school (luokat 1-5), Middle school (luokat 6-8) ja high school (luokat 9-12). 
Koulualue.
WAB:in koulu alue koostuu EEC (Early childhood center, päiväkoti), Elementary Schoolin, Middle Schoolin ja High Schoolin omista rakennuksista sekä HUB:ista, jossa pidetään Middle ja High schoolilaisten teknologian, tieteiden ja taiteiden opetus. Koulusta löytyy lisäksi myös:
Koulun 2011 loppuvuodesta julkaistu kenttä on FIFA hyväksytty, ja sen sanotaan olevan Kiinan parhaita rugbykenttiä. Koulu suunnittelee sisäradan rakentamista kuplahalliin, rahoitukselle saatiin hyväksyntä 2013
Teknologia.
WAB tarjoaa 1:1 kannettava tietokone ympäristön (Luokat 1-12) koulualueen kattavalla langattomalla nettiyhteydellä. Kuudennesta luokasta lähtien oppilaiden tulee omistaa ome Apple kannettava. Koulu käyttää useita IT palveluja opetuksessa, mukaan lukien Moodle, PowerSchool ja WordPress blogit. Drupal-ylläpidetyt julkiset uutissivut ja yhteisösivut ovat myös tärkeä osa kouluelämää.
High Schoolin "Tiger Sports Network" tarjoaa livestream kuvaa high schoolin urheilukilpailuista sekä muista tapahtumista.
WABX.
WABX on WAB:in aktiviteettiohjelma joka tarjoaa urheilua ja useita muita aktiviteetteja. WAB osallistuu useisiin koulujenvälisiin urheilutapahtumiin, Kuten ACAMIS (Association of Chinese And Mongolian International Schools,) ISAC (International Schools Association in China), APAC (Asia Pacific Activities Conference) ja EARCOS. Urheilulajeja ovat: rugby, jalkapallo, tennis, sulkapallo, yleisurheilu, lentopallo, koripallo, maastojuoksu, pöytätennis, baseball ja softball. Taiteina ovat mm. teatteri (sis. vuosittainen lukion musikaali), orkesteri, taidekerhot ja bänditoiminta.
Paneelikeskustelu

Paneelikeskustelu on useamman henkilön (yleensä 3–8) yleisön edessä käymä keskustelu. Keskustelulla on yleensä johtaja, vetäjä tai juontaja, joka jakaa puheenvuoroja panelisteille. Paneelikeskustelulla voidaan mm. jakaa tietoa, etsiä ratkaisua ongelmiin tai muokata mielipiteitä. Paneelikeskustelu on myös paljon käytetty television asiaohjelman muoto, studioyleisön kanssa tai ilman.
Paneelikeskustelu voi alkaa vetäjän alustuksella, jossa hän esittelee aiheen, perustelee sen ajankohtaisuuden ja esittelee lyhyesti paneelin osanottajat. Osanottajat voivat myös itse (lyhyesti) esitellä itsensä.
Paneelikeskustelijoita ei saa olla liikaa, jotta keskustelu säilyy elävänä. Puhujat on hyvä sijoittaa niin, että heillä on katsekontakti – esimerkiksi puoliympyrä on toimiva ratkaisu. Paneelin vetäjä kertoo heille etukäteen pelisäännöistä, mm. että puheenvuorot on syytä pitää lyhyinä ja keskustelu vapaamuotoisena. Keskustelijoille voi lähettää etukäteen tiedon ajasta, paikasta, aiheesta ja näkökulmasta, muista osanottajista, teknisistä järjestelyistä (mikrofonit, kuvaus) jne.
Paneelikeskusteluun osallistuvat voivat kukin vuorollaan kertoa ajatuksensa käsiteltävästä aiheesta ja sen jälkeen keskustella siitä vapaasti. Osanottajat valitaan siten, että erilaiset mielipiteet pääsevät esiin. Edustettavana voivat olla esimerkiksi puolueiden, etujärjestöjen, opiskelijoiden, viranomaisten, tutkijoiden, asukkaiden ja muiden vastaavien aihetta tuntevien ryhmien edustajat. Keskustelussa jokaisen odotetaan kuitenkin kunnioittavan toisten näkemyksiä, vaikka ei niitä hyväksyisi.
Usein paneelin yhteydessä on myös niin sanottu "forum-vaihe", jossa yleisö voi tehdä kysymyksiä ja käyttää puheenvuoroja. Kysymykset ohjataan sille paneelikeskustelijalle, joka on perehtynyt ao. aihepiiriin. Keskustelun vetäjä varautuu esittämään omia lisäkysymyksiä, jos yleisö ei niitä esitä. Paneelin lopussa puheenjohtaja tekee lyhyen yhteenvedon ja kiittää panelisteja ja yleisöä aktiivisesta keskustelusta.
Erilaisia paneelikeskusteluja.
Vaalipaneelissa ehdokkaat keskustelevat käsiteltävästä aiheesta. Yleisö saa näin informaatiota kunkin ehdokkaan mielipiteistä, persoonasta ja teeseistä.
Arviointipaneeli on esimerkiksi elintarvikealalla käytetty aistinvaraisen tutkimuksen menetelmä. Arviointipaneelin jäsenet ovat arviointiin koulutettuja henkilöitä. 
Arviointia tekevää paneelia voidaan käyttää musiikki- tai urheiluesitysten tuomarointiin. Tällaista ryhmää nimitetään myös raadiksi. Kuluttajaraati on koottu tuotteen käyttäjistä tai mahdollisista käyttäjistä (kohderyhmästä), ja se osallistuu kuluttajatutkimukseen.
Paneelishow on ulkoisesti paneelikeskustelua muistuttava television fiktiivinen viihdeohjelmatyyppi, joka perustuu sanavalmiiden julkisuuden henkilöiden käymään humoristiseen, enemmän tai vähemmän ennalta käsikirjoitettuun keskusteluun.